**La poeţii români**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Precum în vară dulci păsărele

Sosesc voios

Şi pe un arbor cuprins de ele

Cântă frumos;

Veniţi aice cu-a voastre lire

Voi ce aveţi

Pe frunte raze de nemurire

O! juni poeţi!

Voi, care-n focul ce vă străbate

Visaţi cu dor

Glorii, plăcere şi libertate

Şi dulce-amor!

Veniţi s-aduceţi o închinare

De nobili fii

Celor ce ţării au dat salvare

În vijelii.

Cântaţi trecutul ce se mândreşte

De-ai săi eroi,

Ş-a cărui rază se răspândeşte

Lin peste noi.

Cântaţi Unirea, fala străbună

Cu glas sonor,

Căci poezia adânc răsună

Între popor!

Cântaţi căci lumea trece, dispare,

Visele per,

Însă-a juniei dalbă cântare

Zboară la cer,

Ş-acolo merge de se uneşte

Cu sfântul cor

Ce în lumină cântă, slăveşte

Pe creator…

Când mâna morţii rece s-apasă

Pe-al vieţii fir,

Dulce-i cântarea ce-n inimi lasă

Un suvenir!